1. Filwaqt li jfakkar fil-konklużjonijiet tiegħu ta' Lulju 2011 u Ġunju 2013 u d-diskussjoni tal-Kunsill Affarijiet Barranin ta' Jannar 2015 li approvaw il-Pjan ta' Azzjoni għad-Diplomazija dwar il-Klima, il-Kunsill adotta l-konklużjonijiet li ġejjin: 2. It-tibdil fil-klima, kif issottolinjat mill-aħħar sejbiet xjentifiċi mill-Grupp Intergovernattiv ta' Esperti dwar it-Tibdil fil-Klima (IPCC), huwa sfida globali deċiżiva li, jekk ma tiġix indirizzata b'mod urġenti, ser tpoġġi f'riskju mhux biss l-ambjent iżda wkoll il-prosperità ekonomika, it-tnaqqis tal-faqar, l-iżvilupp sostenibbli u, b'mod aktar ġenerali, il-paċi, l-istabbiltà u s-sigurtà tad-dinja. Tranżizzjoni dinjija lejn triq ta' żvilupp sigura, sostenibbli, b'livell baxx ta' emissjonijiet ta' karbonju u reżistenti għat-tibdil fil-klima hija prekondizzjoni għal ġejjien sikur u stabbli. 3. L-indirizzar tat-theddid li jimmultiplika r-riskji ta' klima li qed tinbidel, inklużi konflitt u instabbiltà potenzjali, relatati mal-aċċess affidabbli għall-ikel, l-ilma u l-enerġija, jirrikjedi inizjattivi u rispons effettivi fil-politika barranija fil-livell globali u dak tal-UE. Il-Kunsill huwa impenjat li jindirizza d-dimensjoni tas-sigurtà tat-Tibdil fil-Klima, inkluż bil-bini tal-komponent tiegħu ta' diplomazija dwar il-klima, bħala parti integrali tal-politika barranija tiegħu, u jilqa' l-pubblikazzjoni tar-rapport tal-G7 "Klima ġdida għall-paċi" kif ikkummissjonat taħt il-Presidenza tar-Renju Unit tal-G7 u kkompletat taħt il-Presidenza Ġermaniża tal-G7, kif ukoll id-dibattitu fil-Kunsill tas-Sigurtà tan-NU tat-30 ta' Ġunju mibdi minn Spanja dwar ir-rwol tat-Tibdil fil-Klima bħala multiplikatur tat-theddid għas-Sigurtà Globali. F'dan il-kuntest il-Kunsill jistenna b'interess aġġornament tar-Rapport tas-Segretarju Ġenerali tal-2009 "Tibdil fil-Klima u l-Implikazzjonijiet potenzjali tiegħu għas-Sigurtà". 4. Il-Kunsill ifakkar li jeħtieġ li l-COP21 f'Pariġi tilħaq ftehim legalment vinkolanti applikabbli għall-Partijiet kollha li jkun universali, robust, inklużiv, dinamiku u ambizzjuż, b'qafas b'saħħtu ta' trasparenza u responsabbiltà biex tiġi żgurata l-fiduċja bejn il-partijiet. Huwa wkoll jafferma mill-ġdid li l-ftehim ta' Pariġi jeħtieġ li jindirizza b'mod ibbilanċjat il-mitigazzjoni, l-adattament, il-finanzjament, it-teknoloġija, it-tisħiħ tal-kapaċitajiet, it-trasparenza tal-azzjoni, kif ukoll li jagħti appoġġ u jirrifletti r-realtajiet u l-isfidi ġeopolitiċi u ekonomiċi li qed jevolvu fid-dinja. 5. Għalkemm il-mobilizzazzjoni politika fl-ogħla livelli hija qawwija u minkejja li għadd dejjem jiżdied ta' pajjiżi ppreżentaw Kontributi Maħsubin Determinati fil-Livell Nazzjonali (INDCs), il-Kunsill jinnota bi tħassib il-progress bil-mod tal-proċess ta' negozjati tal-UNFCCC. Il-Kunsill jilqa' l-INDCs diġà ppreżentati u jħeġġeġ lill-Partijiet l-oħrajn kollha, b'mod partikolari l-ekonomiji l-kbar, biex jippreżentaw INDCs ambizzjużi mill-aktar fis possibbli. Bil-ħsieb li jitħaffef il-pass, il-Kunsill jilqa' l-mobilizzazzjoni tal-Presidenza Peruvjana attwali u dik Franċiża li jmiss tal-COP b'appoġġ għan-negozjati internazzjonali dwar il-klima u l-involviment bikri tal-ministri sabiex tgħin biex jiġu indirizzati elementi ewlenin tan-negozjati u jintuża kull forum internazzjonali biex jingħalaq id-distakk bejn il-livell għoli ta' impetu politiku u l-proċess ta' negozjati. 6. F'dan ir-rigward, il-Kunsill jilqa' d-Dikjarazzjoni tal-Mexxejja tas-Summit tal-G7 f'Ġunju u li t-tibdil fil-klima ġie indirizzat bħala prijorità matul summits reċenti, bħal pereżempju s-Summits UE-CELAC u UE-Ċina. Huwa jissottolinja l-importanza li t-tibdil fil-klima jibqa' jkun prijorità għolja fuq l-aġenda tas-summits li ġejjin. 7. L-Unjoni tissottolinja l-impenn qawwi tagħha li tikkoopera ma' pajjiżi li qed jiżviluppaw u dawk emerġenti kemm rigward l-adattament kif ukoll il-mitigazzjoni, filwaqt li tenfasizza l-kontribuzzjonijiet sinifikanti tagħha f'termini ta' finanzjament tal-ġlieda kontra t-tibdil fil-klima, inkluż permezz tal-Fond Ekoloġiku għall-Klima, u mezzi oħra ta' implimentazzjoni u l-impenn tagħha li tagħti attenzjoni partikolari lill-ħtiġijiet ta' dawk il-pajjiżi bl-inqas kapaċitajiet. 8. Il-Kunsill jissottolinja l-ħtieġa li jkomplu jiġu intensifikati l-isforzi konġunti fid-diplomazija tal-UE dwar il-klima. Biex l-Unjoni tiffaċilita progress ulterjuri fin-negozjati, il-Kunsill ikompli jikkomunika l-ġustizzja, il-kredibbiltà u l-ambizzjoni tal-pożizzjoni komuni tiegħu u jinnota b'apprezzament l-attivitajiet imwettqa fl-UE u f'pajjiżi sħab b'appoġġ għall-Pjan ta' Azzjoni għad-Diplomazija dwar il-Klima, inkluż il-Jum Ewropew tad-Diplomazija dwar il-Klima. Il-Kunsill jilqa' r-rwol tan-Netwerk Diplomatiku Ekoloġiku tal-UE u l-kollaborazzjoni mill-qrib tal-atturi kollha tal-UE, li jikkontribwixxu għat-tisħiħ tal-vuċi u l-isforzi tal-UE internazzjonalment fil-ġlieda kontra t-tibdil fil-klima. Huwa jħeġġeġ lill-UE u lill-Istati Membri tagħha biex jilħqu lill-pajjiżi sħab bl-użu sħiħ tar-relazzjonijiet tagħhom. 9. Il-Kunsill jistenna b' interess il-konklużjonijiet tal-Kunsill Ambjent u l-Kunsill ECOFIN li jmiss biex jistabbilixxi fid-dettall il-pożizzjoni tal-UE bil-ħsieb tal-COP21. 10. Il-Kunsill jistieden lir-Rappreżentant Għoli u lill-Kummissjoni, fir-rwol u l-kompetenza rispettivi tagħhom, biex ikomplu jikkoordinaw u jaħdmu mill-qrib mal-Istati Membri, fl-implimentazzjoni tad-diplomazija tal-UE dwar il-klima permezz ta' inizjattivi konġunti u li jsaħħu lil xulxin. 11. Il-Kunsill jistieden lir-Rappreżentant Għoli u lill-Kummissjoni biex kmieni fl-2016 jirrapportaw lura dwar l-eżitu tal-COP21 u l-implikazzjonijiet tagħha għad-diplomazija dwar il-klima kif ukoll biex jipproponu azzjonijiet ulterjuri. Ara l-paġna tal-laqgħa